Document ID: 32003L0062

Komisjoni direktiiv 2003/62/EÜ,
20. juuni 2003,
millega muudetakse nõukogu direktiive 86/362/EMÜ ja 90/642/EMÜ heksakonasooli, klofentesiini, müklobutaniili ja prokloraasi jääkide piirnormide osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. novembri 1990. aasta direktiivi 90/642/EMÜ taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide piirnormide kehtestamise kohta, [1] viimati muudetud määrusega (EÜ) nr 806/2003, [2] eelkõige selle artiklit 7,
võttes arvesse nõukogu 24. juuli 1986. aasta direktiivi 86/362/EMÜ teraviljas sisalduvate ja selle pinnal esinevate pestitsiidide jääkide piirnormide kehtestamise kohta, [3] viimati muudetud määrusega (EÜ) nr 807/2003/EÜ, [4] eriti selle artiklit 10,
ning arvestades järgmist:
(1) Komisjoni direktiiviga 2002/79/EÜ [5] määrati jääkide piirnormid seoses teatavate pestitsiidide ja toidu kombinatsioonidega.
(2) Pärast direktiivi 2002/79/EÜ avaldamist esitati komisjonile taotlusi vaadata läbi teatavate pestitsiidide ja toidu kombinatsioonide kohta direktiiviga 2002/79/EÜ määratud jääkide piirnormid, mida toetasid täpsemad andmed. Taotlused ja andmed vaadati läbi ning mõnede kombinatsioonide puhul olid andmed piisavad, et õigustada alumisest määramispiirist suuremate jääkide piirnormide määramist.
(3) Tarbijate akuutset ja terve elu kestvat kokkupuudet nende pestitsiididega toiduainete kaudu, mis võivad sisaldada neid pestitsiide jääke nende kasutamise tõttu taimekaitse ja, kui see on asjakohane, veterinaaria valdkonnas, on hinnatud kooskõlas Euroopa Ühenduses kasutatava korra ja tavadega ning võttes arvesse Maailma Tervishoiuorganisatsiooni avaldatud juhiseid [6] ja on välja arvutatud, et käesolevas direktiivis määratud jääkide piirnormid ei põhjusta aktsepteeritavate päevadooside ega akuutsete standarddooside rikkumist.
(4) Käesolevas direktiivis sätestatud piirnormide osas konsulteeritakse Maailma Kaubandusorganisatsiooni kaudu ühenduse kaubanduspartneritega ja nende arvamusi kõnealuste piirnormide kohta võetakse arvesse.
(5) Arvesse on võetud taimede teaduskomitee arvamusi, eriti referentliikmesriikide nõuandeid ja soovitusi pestitsiididega töödeldud toiduainete tarbijate kaitsmise kohta ning eespool nimetatud metoodika kohaldamise kohta. [7]
(6) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 90/642/EMÜ II lisas loetletud jääkide piirnormid asendatakse asjaomaste pestitsiidide puhul käesoleva direktiivi lisas loetletud jääkide piirnormidega.
Artikkel 2
Direktiivi 86/362/EMÜ II lisa A osas asendatakse järgmised read järgmise tekstiga:
"Pestitsiidide jäägid | Piirnorm (mg/kg) |
Heksakonasool | 0,1 oder ja nisu 0,02 muud teraviljad |
Prokloraas (prokloraasi ja selle 2,4,6-triklorofenoolosa sisaldavate metaboliitide summa, väljendatud prokloraasina) | 1 riis, kaer, oder 0,5 tritikale, nisu, rukis 0,05 muud teraviljad |
Artikkel 3
Liikmesriigid jõustavad käesoleva direktiivi järgimiseks vajalikud õigusnormid hiljemalt 31. juuliks 2003. Liikmesriigid teatavad sellest viivitamata komisjonile.
Liikmesriigid kohaldavad neid norme alates 1. augustist 2003.
Artikkel 4
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 5
Käesolev direktiiv jõustub esimesel päeval pärast selle avaldamist Euroopa Liidu Teatajas.
Artikkel 6
Käesolev direktiiv on adresseeritud liikmesriikidele.
Brüssel, 20. juuni 2003

Labels: 0
17
6